**Vyhlásenie o rozporoch**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb v znení neskorších predpisov sa na rokovanie predkladá s týmito rozpormi so Slovenskou poľnohospodárskou a potravinárskou komorou (SPPK):

|  |  |  |
| --- | --- | --- |
| **SPPK** | **Čl. I bod 2** Navrhujeme upraviť znenie § 7a odsek 2 nasledovne: „Redistributívna platba sa poskytne žiadateľovi od 5 ha do 28 ha, na ktoré možno poskytnúť podporu.“ Odôvodnenie: požadujeme zabezpečiť podporu pre poľnohospodárov s hlavnou činnosťou, nie samozásobenie. | V zmysle čl. 41 a nasl. nariadenia Európskeho parlamentu a Rady (EÚ) č. 1307/2013 v platnom znení sa členské štáty môžu rozhodnúť o zavedení redistributívnej platby. Členské štáty, ktoré už uplatňujú redistributívnu platbu, môžu preskúmať svoje rozhodnutie o poskytnutí takejto platby do 1. augusta 2021 na kalendárny rok 2022.  Slovenská republika oznámila Komisii svoje rozhodnutie o poskytnutí redistributívnej platby a toto rozhodnutie je nemenné.  Dňa 3.12.2021 bola zásadná pripomienka prerokovaná na rozporovom konaní. Záver: rozpor trvá. |
| **SPPK** | **Čl. I nový novelizačný bod** Žiadame do § 13 ods. 10 písm. b) na konci vložiť slová: „ktorý nie je zapísaný v registri podľa osobitného zákona xy)“. Poznámka pod čiarou k odkazu xy) znie: „xy) zákon č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov v znení neskorších predpisov“. Odôvodnenie: podľa § 2 ods. 2 písm. b) zákona č. 272/2015 Z. z. sa do Registra právnických osôb, podnikateľov a orgánov verejnej moci zapisujú aj fyzické osoby – podnikatelia. V súčasnosti sa už obchodné spoločnosti aj družstvá preverujú cez tento register a nemusia predkladať výpisy. Ak sú samostatne hospodáriaci roľníci v tomto registri zapísaní, je dôvodné nevyžadovať osvedčenie o zápise do evidencie podľa zákona č. 105/1990 Zb. o súkromnom podnikaní občanov, a to aj s ohľadom na zákon č. 177/2018 proti byrokracii. Prílohou identifikačného listu žiadateľa by po tejto zmene mal byť len doklad o bankovom účte a osvedčenie o zápise do evidencie podľa zákona č. 105/1990 Zb. nie staršie ako 60 dní, len v prípade, ak samostatne hospodáriaci roľník nie je zapísaný v RPO, ktorý je súčasťou informačného systému verejnej správy. | Úpravu § 13 ods. 10 nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb nie je možné a vhodné vykonať z nasledovných dôvodov:  1. Nie je možné vykonať úpravu pre rok 2022, nakoľko identifikačný list žiadateľa je prílohou pre viacero foriem podpory, ktorých predkladanie v roku 2021 sa predpokladá pred účinnosťou novely nariadenia vlády Slovenskej republiky č. 342/2014 Z. z., ktorým sa ustanovujú pravidlá poskytovania podpory v poľnohospodárstve v súvislosti so schémami oddelených priamych platieb.  2. Z dôvodu fakultatívneho zápisu do registra podľa zákona č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov v znení neskorších predpisov by v prípade administrácie žiadostí vznikala dodatočná administratívna záťaž tak na strane konajúceho orgánu, ako aj na strane žiadateľov.  Dňa 3.12.2021 bola zásadná pripomienka prerokovaná na rozporovom konaní. Záver: rozpor trvá. |
| **SPPK** | **Čl. I bod 4** Žiadame zrušiť tento bod a ponechať pôvodné znenie. Odôvodnenie: v praxi sa tzv. čierny úhor využíva pre oddýchnutie pôdy, aby sa na nej nepestovali žiadne plodiny, zároveň však aby sa zabránilo prerastaniu burín. Ak chce pestovateľ zlepšiť štruktúru pôdy môže si vybrať medziplodiny po zbere hlavnej plodiny. | S cieľom posilniť ekologizačnú zložku bolo rozhodnuté, že v súvislosti s typom oblasti ekologického záujmu „orná pôda ležiaca úhorom“ bude precizované, že na účely plnenia postupu podľa § 11 bude možné využiť plochu pôdy ležiacej úhorom, pokiaľ je táto plocha pokrytá porastom.  Dňa 3.12.2021 bola zásadná pripomienka prerokovaná na rozporovom konaní. Záver: rozpor trvá. |